HR Službeni list Europske unije C 235/13

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2013/C 235/06

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (2)

„CHÂTAIGNE D’ARDÈCHE”

EZ br.: FR-PDO-0005-0874-12.04.2011.

ZOZP ( ) ZOI ( X )

1. Naziv

„Châtaigne d’Ardèche”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Oznaka izvornosti „Châtaigne d’Ardèche” upotrebljava se isključivo za plodove tradicionalnih lokalnih sorti Castanea sativa Miller koje pripadaju populaciji prilagođenoj lokalnim uvjetima okoliša departmana Ardèche (ekotip). Ti plodovi imaju sljedeće zajedničke značajke:

Ovalnog su oblika s naglašenim vrškom koji se završava čuperkom. Mogu biti svijetlo do tamno smeđe boje i imaju uzdužne pruge i hilum malih dimenzija. Jezgra oguljenih kestena kremasto je bijele do blijedo žute boje i ima izrazito izbrazdanu površinu. Unutarnja kožica može prodrijeti u jezgru i ponekad je potpuno prepoloviti.

Oznaka izvornosti „Châtaigne d’Ardèche” upotrebljava se za svježe kestene u ljusci, cijele sušene, oguljene kestene i kestenovo brašno.

Kesten „Châtaigne d’Ardèche” ima karakterističnu aromu u kojoj su prisutne nježne note po briošu, mliječnom pecivu, hokkaido tikvi, slatkom krumpiru i medu. Kada je proizvod u sušenom obliku (sušeni kesteni i brašno), osim ovih tonova prepoznatljiv je i miris po orašastim plodovima kao što su bademi i lješnjaci te po kolaču. Proizvod ima lako prepoznatljiv slatki okus u kojem je prisutna i blaga gorčina. Oba su okusa izraženija u sušenom proizvodu.

U analitičkom smislu, u 100 g svježih jezgri prisutne su sljedeće vrijednosti:

— sadržaj suhe tvari: više od 37 %,

— ukupni ugljikohidrati: najmanje 34 %.

Plodovi namijenjeni maloprodaji u svježem obliku pakiraju se u serije iste veličine koje mogu sadržavati najviše 100 plodova po kilogramu, dok se ostali plodovi mogu pakirati i u serije od čak 200 plodova po kilogramu.

Proizvod može imati sljedeće oblike:

— Svježi kesten ima sjajno usplođe i čvrstu jezgru. Svako pakiranje smije sadržavati najviše 10 % plodova na kojima se vidi da su iznutra napadnuti gljivicama ili insektima.

— Cijeli sušeni i oguljeni kesten bjelkaste je do blijedo žute boje. Uzdužne brazde na jezgri jasno su vidljive i mogu sadržavati tragove unutarnje kožice, pri čemu udio sušenih kestena s manama ne prelazi 5 %. Sadržaj vode je maksimalno 10 %.

— Kestenovo brašno bjelkaste je do blijedo žute boje. Sadržaj vode je najviše 10 %. Zbog granulacije koja iznosi najviše 800 μm (pri čemu najmanje 80 % brašna ima granulaciju od najviše 300 μm) brašno ima teksturu koja je fina na dodir.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Svi postupci, od berbe do dobivanja konačnog proizvoda, moraju se obaviti na određenom zemljopisnom području.

3.6. Posebna pravila za rezanje, ribanje, pakiranje itd.

—

3.7. Posebna pravila za označivanje

Etikete na pojedinačnim pakiranjima moraju sljedećim redoslijedom i u istom vidnom polju na prednjoj strani pakiranja sadržavati sljedeće navode:

— naziv zaštićene oznake izvornosti „Châtaigne d’Ardèche” napisan slovima čija veličina ne smije biti manja od najveće veličine slova upotrijebljene na etiketi,

— po potrebi, jedan od sljedećih navoda „Farine de châtaignes” (kestenovo brašno), „Châtaignes sèches entières” (cijeli sušeni kesteni) odmah iza, što znači da se ispred njih ne smiju umetati drugi navodi,

— znak za „ZOI” Europske unije,

— godina berbe (osim za svježe kestene).

4. Sažeta definicija zemljopisnog područja

Zemljopisno područje „Châtaigne d’Ardèche” smješteno je na zapadnoj strani Ronske doline, na rubu Središnjeg masiva, a prostire se uglavnom područjem departmana Ardèche.

To je zemljopisno područje definirano s pomoću kriterija povezanih s prirodnim (neravan teren, siromašna i kisela tla, padine itd.) i ljudskim čimbenicima (prisutnost starih nasada kestena i objekata koji su se koristili za proizvodnju kestena, tradicionalne prakse za proizvodnju kestena „Châtaigne d’Ardèche”) koji su karakteristični za područje na kojem se uzgaja „Châtaigne d’Ardèche”.

Područjem je obuhvaćeno 197 općina, od kojih 188 pripada departmanu Ardèche, 7 departmanu Gard, a 2 departmanu Drôme. U to su zemljopisno područje uključeni:

departman Ardèche: — kantoni Lamastre, Vernoux-en-Vivarais, Saint-Pierreville, Thueyts, Privas, Vals-les-Bains, Aubenas, Valgorge u cijelosti, — kanton Antraigues-sur-Volane, osim općine Lachamp-Raphaël, — kanton Cheylard osim općina (Le) Chambon i Saint-Andéol-de-Fourchades, — kanton Joyeuse osim općina Beaulieu, Chandolas, Grospierres, Labeaume i Saint-Alban-Auriolles, — kanton Largentière osim općina Chauzon, Uzer i Vinezac, — kanton Saint-Félicien osim općine Lafarre, — kanton (Les) Vans osim općina Banne, Berrias-et-Casteljau, Saint-André-de-Cruzières i Saint-Sauveur-de-Cruzières, — kanton (La) Voulte-sur-Rhône osim općina Charmes-sur-Rhône, (La) Voulte-sur-Rhône, — općine Burzet, Pereyres, Saint-Pierre-de-Colombier, Rochessauve, Saint-Julien-en-Saint-Alban, Montpezat-sous- Bauzon, (Le) Roux, Saint-Martin-sur-Lavezon, Saint-Pierre-la-Roche, Sceautres, Labatie-d’Andaure, Saint-Agrève, Saint-Jeure-d’Andaure, Borne, Laval-d’Aurelle, Saint-Laurent-les-Bains, Lachapelle-sous-Chanéac, Intres, Saint-Jean-Roure, Saint-Julien-Boutières, Saint-Martin-de-Valamas, Alboussière, Champis, Saint-Romain-de-Lerps, Saint-Sylvestre, Toulaud, Boucieu-le-Roi, Colombier-le-Jeune, Saint-Barthélémy-le-Plain, Saint-Jean-de-Muzols, Aubignas, Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron i Saint-Pons.

departman Gard: — općine Bordezac, Gagnières, Peyremale, Aujac, Courry, Meyrannes i Saint-Brès.

departman Drôme: — općine Tain-l’Hermitage i Gervans.

5. Povezanost sa zemljopisnim područjem

5.1. Posebnosti zemljopisnog područja

Prirodni čimbenici

Zemljopisno područje smješteno je na jugoistočnom rubu Srednjeg masiva. Tla na kojem rastu stabla kestena nastalo je poglavito od plutonskih ili metamorfnih stijena, a zajedničko im je to što su kisela (pH od 4,8 do 5,5), siromašna hranjivim tvarima i dobro propusna. Stabla kestena najbolje uspijevaju u strmijim predjelima, na padinama gdje dobivaju najviše sunčeve svjetlosti i gdje je nemoguće uzgajati intenzivnije ili zahtjevnije kulture. Nadalje, za nasade kestena u departmanu Ardèche značajna je i nadmorska visina od 300 do 900 m te srednja količina padalina od 700 do 800 mm godišnje, s najviše dva sušna mjeseca. Klima je u tom području umjerena s umjereno toplim i dugim ljetima i hladnim zimama.

Ljudski čimbenici

Uzgoj kestena je u departmanu Ardèche bio značajan još u srednjem vijeku.

Od XVII. stoljeća, istodobno s opsežnim širenjem nasada kestena u Ardècheu, proizvođači s tog područja vršili su empirijski odabir starih lokalnih sorti Castanea sativa Miller prilagođenih lokalnim pedoklimatskim uvjetima, cijepljenjem sorti koje su im bile najzanimljivije. Stoga je proizvodnja kestena u Ardècheu bila vrlo rano organizirana na temelju sorti koje su bile najbolje prilagođene tom području pa se kesteni iz ovog područja odlikuju vrhunskim i posebnim okusnim značajkama. Osim toga, proizvodnja temeljena na tim sortama ostala je ograničena na Ardèche.

Kesten „Châtaigne d’Ardèche” uzgaja se u obliku tradicionalnih i ekstenzivnih nasada na padinama, na kojima su često uređene terase, pri čemu je gustoća nasada ograničena na 100 stabala po hektaru. Stabla se cijepe na podlogu roda Castanea. Osim održavanja nasada kestena, pri čemu se poštuje njihova višefunkcionalnost, tradicionalni izgled pejzaža i lokalne prakse (sadnja trave ili uzgoj odobrenih grmova borovnica), odabrane su i prirodne uzgojne prakse: umjetna gnojiva i kemijski aditivi zabranjeni su, a trenutačno se stabla u razvoju gotovo uopće ne tretiraju. Prosječan godišnji prinos poljoprivrednog gospodarstva po stablu iznosi najviše 100 kg svježih kestena, a godišnji prinos po hektaru 5 tona.

Kesteni se beru kada potpuno dozriju, nakon što plodovi počnu otpadati sa stabla. Zabranjena je uporaba tresača ili kemijskih proizvoda koji pospješuju otpadanje plodova. Plodove je potrebno pobrati vrlo brzo nakon što padnu na zemlju kako bi ih se zdrave moglo isporučiti pogonima za preradu. Prije prerade ili smještanja u hladnjače, plodovi se odlažu u prozračnu ambalažu i skladište u suhom, prozračenom i tamnom prostoru.

Ljudi već dugo istražuju tehnike čuvanja kojima bi se produljila trajnost svježih kestena koji su lako kvarljivi. Jedan od najstarijih načina bez sumnje je sušenje na vrućem zraku. U XVII. stoljeću kesteni su se sušili na drvenim rešetkama ugrađenima u ognjišta, u posebno prilagođenim pećima ili u posebnim konstrukcijama od suhozida na više razina (clèdes). Danas postupak sušenja traje najmanje 7 dana. Kesteni se suše na odmjeren i postupan način strujanjem vrućeg zraka na najvišoj temperaturi od 50 °C kako bi se izbjegla prebrza dehidracija koja bi potpuno izmijenila karakteristike proizvoda, dok se ne postigne sadržaj vode od najviše 10 %, čime se osigurava dobro čuvanje. Sušenje se obavlja najkasnije 31. siječnja nakon berbe. Sušeni se kesteni gule s pomoću posebnih guljača i sortiraju kako bi se uklonili plodovi s manama (najviše 5 % proizvoda s manama uzrokovanim gljivicama ili insektima). Potom se plodovi stavljaju na tržište u obliku sušenih kestena ili se šalju u mlin gdje se melju u brašno propisane granulacije.

5.2. Posebnosti proizvoda

Kesten „Châtaigne d’Ardèche” dobiva se isključivo od starih lokalnih sorti „Castanea sativa Miller”, koje su odabrane i proizvedene na području s kojeg potječu.

Stare lokalne sorte koje potječu iz te populacije nosile su razna imena prema mjestu podrijetla, ali sve imaju posebne značajke koje su im zajedničke.

Kesteni s oznakom „Châtaigne d’Ardèche” razlikuju se od ostalih kestena na tržištu po sljedećim značajkama:

— plodovi su male do srednje veličine. Pobrani plodovi veličinom se obično dijele na male i srednje velike: — 30 % plodova srednje je veličine (65 do 85 plodova/kg), — 50 % plodova malih je dimenzija (86 do 100 plodova/kg), — 20 % plodova vrlo je malih dimenzija (više od 100 plodova/kg do 200 plodova/kg),

— mali hilum pravokutnog je oblika i ne proteže se postranično po plodu,

— bogatstvo aroma i, kada je riječ o svježim kestenima, tekstura koja se nakon termičke obrade topi u ustima. Organoleptičkim analizama tih plodova, provedene nakon termičke obrade, otkrivene su sljedeće posebne senzoričke osobine: — razmjerno čvrsta tekstura koja se pri kušanju postupno topi u ustima i postaje kremasta, — blaga gorčina, — karakteristične arome: nježni tonovi po briošu, mliječnom pecivu, hokkaido tikvi, slatkom krumpiru i medu,

— izrazito sladak okus: analize sastava ugljikohidrata u kestenu „Châtaignes d’Ardèche” pokazale su visok sadržaj monosaharida i disaharida, obično više od 14 % (u odnosu na suhu tvar), što je više od uobičajenih vrijednosti te se time objašnjava slatki okus koji je zamjetan pri kušanju.

Kesten „Châtaigne d'Ardèche” u sušenom obliku (sušeni kesteni i brašno) odlikuje se osobito:

— osim prethodno spomenutih aroma, aromama po orašastim plodovima kao što su bademi i lješnjaci te po kolaču,

— okusima slatkoće i gorčine koji su izraženiji nego u svježim plodovima,

— svijetlom bojom od bjelkaste do blijedo žute,

— niskim sadržajem vode od najviše 10 %,

— teksturom brašna koja je fina na dodir.

5.3. Uzročno-posljedična veza između zemljopisnog područja i kvalitete ili karakteristika proizvoda

Zemlja departmana Ardèche izvrsno se prilagodila uzgoju kestena. Stabla kestena pojavljuju se vrlo rano u tom području, isprva kao divlji kesten (već u tercijaru), a potom kao uzgojena stabla (pisani izvori o tome sežu do srednjeg vijeka). Ta je prilagodba vidljiva i danas u departmanu Ardèche čiji se krajobraz odlikuje padinama s niskim zidićima i terasama koji su potpora tradicionalnim nasadima kestena.

Svoje posebne karakteristike kesten „Châtaigne d’Ardèche” duguje:

— laganom, propusnom i kiselom tlu koje omogućuje dobro ukorjenjivanje i bujan rast odabranih sorti kestena,

— klimi s puno sunca i s padalinama početkom jeseni koja pogoduje razvoju plodova,

— prilagodbi starih sorti Castanea sativa Miller lokalnim uvjetima okoliša i tradicionalnim proizvodnim tehnikama, zbog kojih kesten ima bogatu aromu i teksturu koja se topi u ustima,

— položaju nasada na padinama, koji omogućuje optimalnu količinu sunčeve svjetlosti, zbog koje se u plodovima skladište znatne količine šećera,

— niskoj gustoći nasada i uzgoju koji nije intenzivan, zahvaljujući kojima sav aromatski potencijal plodova može doći do izražaja,

— lokalnim običajima koji se primjenjuju od berbe do dobivanja konačnog proizvoda i koji omogućuju očuvanje tog potencijala: — plodovi se beru kada potpuno dozriju kako bi se očuvala njihova bogata aroma i karakteristična slatkoća, — kesteni se sortiraju na način koji je prilagođen lokalnim sortama te se skladište i obrađuju u kontroliranim uvjetima koji omogućuju čuvanje njihovih karakteristika do dobivanja konačnog proizvoda, — sušeni se kesteni sortiraju prije mljevenja čime se osigurava da će brašno imati karakterističnu svijetlu boju, — postupno i umjereno sušenje pridonosi organoleptičkom izražaju kestena „Châtaigne d'Ardèche”, izbjegavajući pritom okus po keksu, a zahvaljujući njemu sušeni kesteni i brašno imaju svijetlu boju, — posebna se pozornost posvećuje mljevenju kako bi se postigla željena finoća brašna, — i konačno, zahvaljujući niskom sadržaju vode sušeni kesteni i brašno odlikuju se jačim slatkim okusom i izraženijim aromama.

Zahvaljujući tim posebnostima kesten „Châtaigne d’Ardèche”, kao svjež ili sušen proizvod ili u obliku brašna, prerastao je svoj status osnovne namirnice lokalnog stanovništva, koji je imao do XIX. stoljeća, da bi postao jedan od ključnih sastojaka lokalne gastronomije i taj je status zadržao do danas.

Od kraja XIX. stoljeća nekoliko je uglednih lokalnih poduzeća sa stoljetnom tradicijom razvilo renomirane proizvode poput glaziranih kestena (marrons glacés) i kreme od kestena, čiji je glavni sastojak kesten iz Ardèchea.

Kesten „Châtaigne d’Ardèche” nalazi se na jelovnicima mnogih velikih kuhara. U svojim raznim oblicima uvršten je i na popis kulinarskog nasljeđa Francuske koji uređuje Nacionalno vijeće za kulinarstvo (Conseil National des Arts Culinaires) kao tipični proizvod.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

https://www.inao.gouv.fr/fichier/CDCChataigneDArdeche2013.pdf

(1) SL L 343, 14.12.2012., str. 1.

(2) Zamijenjena Uredbom (EU) br. 1151/2012.

(3) Vidi bilješku 2.